KIRJALLINEN KYSYMYS E-2943/00 esittäjä(t): Generoso Andria (PPE-DE), Stefano Zappalà (PPE-DE) ja Francesco Fiori (PPE-DE) komissiolle. Rikollisuus Italiassa.



Virallinen lehti nro 136 E , 08/05/2001 s. 0138 - 0138



KIRJALLINEN KYSYMYS E-2943/00 esittäjä(t): Generoso Andria (PPE-DE), Stefano Zappalà (PPE-DE) ja Francesco Fiori (PPE-DE) komissiolle (19. syyskuuta 2000) Aihe: Rikollisuus Italiassa Rikollisuudesta on tullut Italiassa pysyvä ilmiö. Italian hallituksen täytäntöönpanemat toimet rikollisuuden torjumiseksi ovat kuitenkin yhä täysin riittämättömiä. Viime aikoihin asti rikollisuus oli erityisen yleistä suurkaupunkialueilla, kun taas maatalousalueita, jotka ovat jääneet voimakkaan kaupungistumisen ulkopuolelle, on pidetty rauhan tyyssijoina. Nykyisin mikään alue ei ole enää turvassa kasvavalta rikollisuudelta, jota lisäävät sekä paikalliset rikolliset, joiden määrä kasvaa voimakkaasti, että unionin ulkopuolelta tulevat maahanmuuttajat. Maatalousalueilla ei ole vakiintuneita käytänteitä rikollisuuden torjumisessa eikä väestö näin ollen ole siihen varautunut. Valtion koneisto rikollisuuden ehkäisemiseksi ja torjumiseksi on poliisivoimien kautta läsnä kaupungeissa ja suurkaupunkialueilla, mutta tarjoaa syrjäisillä alueilla vain yksinkertaisia ja heikosti varustettuja muutaman miehen karabinieeriasemia. Hallituksen ja sisäasiainministerin organisatorisesta kyvyttömyydestä huolimatta poliisit tekevät yleensä kaikkensa puolustaakseen kansalaisia ja maksavat tämän jopa hengellään. Puolustuskyvyttömät kansalaiset puolestaan maksavat henkilökohtaisella omaisuudellaan ja jokapäiväisen elämänsä järkkymisellä joutuessaan sekä vakavia että vähäisempiä rikoksia tekevien, usein sivistymättömien, ylimielisten, julmien ja mihin tahansa valmiiden rikollisten uhreiksi. Eräs tällainen tapaus sattui äskettäin Giffonissa Salernon maakunnassa, jossa nuorta ja puolustuskyvytöntä kultaseppää lyötiin keskellä kirkasta päivää vasaralla päähän, minkä jälkeen hänet jätettiin verta vuotavana kuolemaan, ilman että kukaan olisi tullut apuun. Mihin toimiin komissio aikoo ryhtyä varmistaakseen, että Italian hallitus tehostaa rikollisuuden ehkäisy- ja torjuntakoneistoaan, jotta Euroopan unionin kansalaiset saavat elää rauhassa? António Vitorinon komission puolesta antama vastaus (23. lokakuuta 2000) Komissio toteaa, että kaupunkialueiden lain ja järjestyksen säilyttämisestä sekä rikosten torjunnasta vastaavat pääasiassa jäsenvaltiot. Komission toimivaltaan ei kuulu yleiseen järjestykseen kuuluvien asioiden kommentoiminen. Komissio myöntää, että rikostentorjunta voi aiheuttaa käytännön ongelmia eräissä jäsenvaltioissa ja erityisesti niissä, joissa on harvaan asuttuja alueita. Komission rakenneohjelmista tuetaan hankkeita, joiden tarkoituksena on turvallisuuden lisääminen eräillä alueilla. Italia oli ensimmäinen jäsenvaltio, joka hyötyi tällaisesta mahdollisuudesta Mezzogiornon alueen kehityshankkeiden kautta. Komissio katsoo lisäksi, että tämän alan tehokkaan politiikan ei olisi perustuttava ainoastaan järjestyksen ja turvallisuuden ylläpitoon vaan myös ennaltaehkäisyyn. Se viittaa Tampereen Eurooppa-neuvoston päätelmiin kaupunki-, nuoriso- ja huumausainerikollisuuden torjunnasta ja ehkäisystä. Tämän Eurooppa-neuvoston seurantatoimena neuvoston puheenjohtajana toiminut Portugali järjesti toukokuussa 2000 rikollisuuden ehkäisyä käsittelevän korkean tason konferenssin. Joulukuussa 1998 annetun neuvoston päätöslauselman(1) täytäntöönpanemiseksi komissio laatii parhaillaan rikollisuuden torjuntastrategiaa koskevaa tiedonantoa, jossa käsitellään rikollisuuden torjunnan lisäksi järjestäytyneen rikollisuuden ja tietyntyyppisen talousrikollisuuden ennaltaehkäisyä. Tiedonanto hyväksyttäneen vuoden loppuun mennessä. (1) EYVL C 408, 29.12.1998.